Document ID: 32013D0480

SKLEP KOMISIJE
z dne 20. septembra 2013
o določitvi vrednosti za razvrščanje po sistemih spremljanja stanja v državah članicah, ki so rezultat postopka interkalibracije, v skladu z Direktivo Evropskega parlamenta in Sveta 2000/60/ES ter razveljavitvi Odločbe 2008/915/ES
(notificirano pod dokumentarno številko C(2013) 5915)
(Besedilo velja za EGP)
(2013/480/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (1) in zlasti oddelka 1.4.1(ix) Priloge V k Direktivi,
ob upoštevanju naslednjega:
(1)
Direktiva 2000/60/ES v členu 4(1)(a)(ii) določa, da države članice varujejo, izboljšujejo in obnavljajo vsa telesa površinske vode, da dobro stanje površinske vode dosežejo najkasneje 15 let po začetku veljavnosti Direktive, pri čemer se upoštevajo nekatera odstopanja v skladu z določbami iz Priloge V k Direktivi. Direktiva 2000/60/ES v členu 4(1)(a)(iii) določa, da države članice varujejo in izboljšujejo vsa umetna in močno preoblikovana vodna telesa ter tako dosežejo dober ekološki potencial in dobro kemijsko stanje površinske vode najkasneje 15 let po začetku veljavnosti Direktive, pri čemer se upoštevajo nekatera odstopanja v skladu z določbami iz Priloge V k Direktivi. V skladu z oddelkom 1.4.1(i) Priloge V k Direktivi 2000/60/ES se v zvezi z umetnimi in močno preoblikovanimi vodnimi telesi navajanje ekološkega stanja razume kot navajanje ekološkega potenciala.
(2)
Interkalibracija predvideva harmoniziran pristop pri opredeljevanju enega od glavnih okoljskih ciljev Direktive 2000/60/ES, in sicer dobrega ekološkega stanja.
(3)
Oddelek 1.4.1 Priloge V k Direktivi 2000/60/ES določa postopek, ki zagotavlja primerljivost rezultatov biološkega spremljanja stanja med državami članicami in je osrednji element razvrščanja po ekološkem stanju. Zato je treba rezultate biološkega spremljanja in razvrščanje po sistemih spremljanja v državah članicah primerjati preko interkalibracijske mreže, ki jo sestavljajo merilna mesta v vsaki državi članici in vsaki ekoregiji Unije. Direktiva 2000/60/ES določa, da države članice po potrebi zberejo potrebne informacije za mesta, ki so vključena v interkalibracijsko mrežo, da se omogočita ocena skladnosti nacionalnega razvrščanja po sistemih spremljanja z normativnimi opredelitvami iz oddelka 1.2 Priloge V k Direktivi 2000/60/ES in primerljivost rezultatov razvrščanja po sistemih spremljanja med državami članicami.
(4)
Za namene izvajanja interkalibracije so države članice razdeljene v geografske interkalibracijske skupine, v katerih so države članice, ki so jim v skladu z Direktivo 2000/60/ES Evropskega parlamenta in Sveta skupni določeni tipi vodnih teles površinske vode, kot so opredeljeni v oddelku 2 Priloge k Odločbi 2005/646/ES z dne 17. avgusta 2005 o vzpostavitvi registra mest, ki bodo sestavljala interkalibracijsko mrežo (2).
(5)
Oddelek 1.4.1 Priloge V k Direktivi 2000/60/ES določa, da se interkalibracija izvaja na ravni bioloških elementov, pri čemer se primerjajo rezultati nacionalnega razvrščanja po sistemih spremljanja za vsak biološki element in za vsak skupni tip telesa površinske vode med državami članicami v isti geografski interkalibracijski skupini in z ocenitvijo skladnosti rezultatov z normativnimi opredelitvami iz oddelka 1.2 Priloge V k Direktivi 2000/60/ES.
(6)
Komisija je sodelovala pri dveh fazah interkalibracije prek Inštituta za okolje in trajnostni razvoj pri Skupnem raziskovalnem središču.
(7)
Na podlagi skupne strategije za izvajanje okvirne direktive o vodah so bili pripravljeni trije dokumenti s smernicami (št. 6 (3) in št. 14 (dve različici) (4)), ki naj bi olajšali postopek interkalibracije. Vsebujejo pregled ključnih načel pri postopku interkalibracije in možnosti za izvedbo interkalibracije, vključno s časovnicami in zahtevami glede poročanja.
(8)
Do leta 2007 je Komisija prejela rezultate interkalibracije za vrsto bioloških elementov kakovosti. Vključila jih je v Odločbo Komisije 2008/915/ES z dne 30. oktobra 2008 o določitvi vrednosti, v skladu z Direktivo 2000/60/ES Evropskega parlamenta in Sveta, za razvrščanje po sistemih spremljanja stanja v državah članicah, ki so rezultat postopka interkalibracije (5), ki določa vrednosti meja med razredi, ki bi jih države članice morale uporabljati v nacionalnem razvrščanju po sistemih spremljanja. Rezultati prve faze interkalibracije so bili nepopolni, ker niso bili zajeti vsi biološki elementi kakovosti. Razpoložljive rezultate interkalibracije je bilo treba sprejeti pravočasno, da so se lahko uporabili pri pripravi prvih načrtov upravljanja povodij in programov ukrepov v skladu s členoma 11 in 13 Direktive 2000/60/ES.
(9)
Rezultati prve faze interkalibracije so bili sprejeti z Odločbo 2008/915/ES. Vključeni so bili začasno skupaj z dogovorom, da bodo nadaljnji rezultati vključeni v nov sklep, ko bodo države članice zagotovile ustrezne informacije v skladu z oddelkom 1.4.1 Priloge V k Direktivi 2000/60/ES.
(10)
Da bi za namene priprave drugih načrtov upravljanja povodij, ki morajo biti pripravljeni v letu 2015, pravočasno zapolnili vrzeli in izboljšali primerljivost rezultatov interkalibracije, je Komisija začela z drugo fazo interkalibracije.
(11)
Priloga I k temu sklepu vsebuje rezultate interkalibracije, pri katerih je bila interkalibracija uspešna znotraj omejitev trenutnih tehničnih možnosti.
(12)
Priloga II k temu sklepu vsebuje rezultate interkalibracije, pri katerih je bila interkalibracija delno uspešna. Da bi rezultati bili vključeni v nov sklep, morajo biti zaključeni vsi potrebni koraki interkalibracije. Temu ustrezno so navedeni rezultati začasni.
(13)
Države članice bi morale interkalibracijo zaključiti do 22. decembra 2016, da bi lahko Komisija rezultate iz prilog I in II k temu sklepu prenesla v eno samo prilogo k novemu sklepu. Tako se bodo lahko ti rezultati uporabili v tretjem ciklu priprave načrtov upravljanja povodij.
(14)
V primeru geografskih interkalibracijskih skupin in bioloških elementov kakovosti, kjer rezultati interkalibracije še niso na voljo in jih zato ni mogoče vključiti v ta sklep, bi morali biti vsi potrebni koraki interkalibracije zaključeni do 22. decembra 2016. Tako bodo lahko ti rezultati vključeni v nov sklep in se uporabili v tretjem ciklu priprave načrtov upravljanja povodij.
(15)
Direktiva 2000/60/ES določa, da se interkalibracija opravi na ravni bioloških elementov kakovosti, vendar pa so posamezni parametri (npr. koncentracija klorofila -a, globinske meje makrofilskih alg in kritosemenk) v nekaterih primerih reprezentativni za vse biološke elemente kakovosti. V teh primerih se rezultati interkalibracije navedejo v Prilogi I.
(16)
V nekaterih primerih so države članice razvile neodvisne metode, ki pokrivajo samo del bioloških elementov kakovosti (npr. neodvisne metode za makrofite in fitobentose za element kakovosti „makrofiti in fitobentosi“). V primerih, ko je bila interkalibracija takšnih bioloških podelementov kakovosti uspešno opravljena, se rezultati interkalibracije vključijo v priloge in označijo kot biološki podelement kakovosti.
(17)
Rezultati interkalibracije bi se morali nanašati na ekološko stanje vodnih teles. Če se vodna telesa, ki ustrezajo interkalibriranim tipom, določijo za močno preoblikovana vodna telesa v skladu s členom 4(3) Direktive 2000/60/ES, se rezultati iz Priloge I in II k temu sklepu lahko uporabijo za določitev njihovega dobrega ekološkega potenciala, pri čemer se upoštevajo njihove fizične spremembe in z njimi povezana raba vode v skladu z normativnimi opredelitvami iz oddelka 1.2.5 Priloge V k Direktivi 2000/60/ES.
(18)
Države članice bi morale rezultate interkalibracije prenesti v nacionalne sisteme za razvrščanje, da bi za vse nacionalne tipe določile meje med zelo dobrim in dobrim stanjem ter med dobrim in zmernim stanjem.
(19)
Informacije, ki so na voljo z vzpostavitvijo programov spremljanja stanja iz člena 8 Direktive 2000/60/ES, ter pregled in posodobitev značilnosti vodnih območij iz člena 5 Direktive 2000/60/ES bi lahko zagotovili nove dokaze, zaradi katerih bo treba sisteme držav članic za spremljanje stanja in razvrščanje prilagoditi znanstvenemu in tehničnemu napredku ter po potrebi pregledati rezultate interkalibracije, s čimer se bo izboljšala njihova kakovost.
(20)
Odločba 2008/915/ES bi se zato morala razveljaviti in ustrezno nadomestiti.
(21)
Ukrepi iz tega sklepa so v skladu z mnenjem odbora iz člena 21(1) Direktive 2000/60/ES -
SPREJELA NASLEDNJI SKLEP:
Člen 1
1. Za namene oddelka 1.4.1(iii) Priloge V k Direktivi 2000/60/ES države članice za razvrščanje po svojih sistemih spremljanja stanja uporabljajo vrednosti meja med razredi, ki jih določata Prilogi I in II k temu sklepu.
2. Za rezultate, ki se vključijo v Prilogo II k temu sklepu, države članice do 22. decembra 2016 zaključijo vse potrebne korake interkalibracije.
Člen 2
Odločba 2008/915/ES se razveljavi.
Člen 3
Ta sklep je naslovljen na države članice.
V Bruslju, 20. septembra 2013

Labels: 12
5
20